Bratislava 12. augusta 2019 (HSP/Foto:SITA/AP/Keystone-Jean-Christophe Bott)
Ekoaktivistka Greta Thunbergová počas summitu na podporu klímy vo švajčiarskom Lausanne vyzvala niektorých novinárov, aby opustili sálu. Nepáčilo sa jej totiž, akým spôsobom médiá o kongrese informujú a aké fotky k tomu vyberajú. Zástupcovia médií skutočne odišli, no po chvíli sa však mohli vrátiť. Každopádne predstavy mladej aktivistky o demokracii sú minimálne trochu netolerantné. Informuje portál iDnes.cz
K incidentu došlo v piatok, v posledný deň výročného stretnutia aktivistov. Na toto stretnutie okrem Thunbergovej dorazilo aj 450 ekológov zo 37 krajín. Greta sa počas stretnutí zúčastnila aj diskusie o ďalšom smerovaní protestov za ochranu klímy, ktorú sprevádzala aj kritika.
Keď sa podľa nemeckého spravodajského portálu Welt prihlásila o slovo, označila za vinníkov "zlej nálady na kongrese" médiá. Požadovala tiež, aby novinárov z konferencie vylúčili, pretože "to inak popíšu tak, ako by sme boli v spore." Väčšina prítomných aktivistov s ňou súhlasila, a tak museli niektorí zástupcovia médií sálu skutočne opustiť.
Ale to len na chvíľku, po niekoľkých minútach im totiž dovolili aby sa vrátili späť. Prečo tak rýchlo zmenili názor, nie je známe. Žeby si uvedomili, že vyhadzovanie novinárov, lebo sa im nepáči ako o veciach informujú nie je práve demokratický postup? Jeden z organizátorov k celému incidentu poznamenal: "Všetci sme len ľudia a občas potrebujeme trochu súkromia."
Podľa informácií medií sa rozpory v hnutí týkali napríklad aj spôsobu, akým by sa malo o kľúčových veciach rozhodovať. Nezhody sa týkali tiež dvadsiatich požiadaviek na zlepšenie klímy. Časť aktivistov totiž požadovala konkrétnejšie formulácie, iní zase boli pre všeobecné proklamácie typu "Počúvajte vedcov" alebo "Klimatickú spravodlivosť pre všetkých".
"Počas posledného roka sa toho veľa stalo. Globálne emisie oxidu uhličitého sa samozrejme neznížili, takže sme stále na začiatku, "povedala šestnásťročná Thunbergová. "Budeme musieť robiť oveľa viac," dodala s tým, že svoju pozornosť by hnutie teraz malo uprieť do Ázie, kde sa zatiaľ študentské štrajky príliš nekonajú.
Každopádne incident ukázal spôsob uvažovania mladej generácie aktivistov, ktorí sa svojim spôsobom uvažovania blížia skôr k totalitnému spôsobu a s rešpektovaním demokratických princípov majú problém.
Rok voľna v škole
Greta sa zúčastní aj septembrového klimatického summitu OSN v New Yorku, ktorý je podľa jej slov skvelou možnosťou pre svetových vodcov aby ukázali, že aktivistov aj vedcov skutočne počúvali.
Mladá aktivistka odmietla odcestovať na summit lietadlom, a tak sa na konferenciu vyberie na pretekárske jachte. Kvôli tejto ceste sa rozhodla vziať si aj rok voľna v škole. Na cestu do Ameriky sa Gréta vyberie v polovici augusta.
Okrem summit OSN v New Yorku, bude koncom roka hosťom aj na 25. klimatickej konferencii OSN v Santiagu de Chile na juhoamerickom kontinente. Okrem týchto krajín sa chystá navštíviť ďalej aj Kanadu a Mexiko a ďalšie latinskoamerické krajiny. Po pevnine sa plánuje prepravovať buď vlakom alebo autobusom.
Pre agentúru AP Thunbergová povedala, že sa otázku prepravy do Ameriky zaoberala niekoľko mesiacov. Aktivistka nevylúčila ani schôdzku s americkým prezidentom Donaldom Trumpom, ktorého vláda chce odstúpiť od parížskej klimatické dohody z roku 2015. No podľa jej názoru by to bola iba strata času.
Aktivistka Greta
Gréta je mladá ekoaktivistka zo Švédska. V minulosti jej diagnostikovali aspergerov syndróm (forma autistu).
Greta si získala celosvetovú pozornosť prvýkrát v auguste minulého roka, keď sama so svojím transparentom protestovala v čase školského vyučovania pred švédskym parlamentom. A vďaka tomu sa stala tvárou pravidelných protestov s názvom Piatky za budúcnosť, ktorých sa zúčastňujú na úkor vyučovania, tisícky študentov po celom svete.
Jej úsilie v boji za lepšiu klímu podporili viaceré známe osobnosti, politici i pápež František. Na jej spôsob prezentácie poukazujú však aj mnohí kritici.
Nad jej správaním sa pozastavila aj slovenská poslankyňa Zuzana Zimenová (SaS) ktorá upozornila, s akou ľahkosťou si Greta v mene záchrany planéty mieša priority a povzbudzuje mladých, aby zahodili vzdelávanie.
Poslankyňa tiež postrehla, že jedna z účastníčok berlínskeho protestu niesla transparent s textom "klimatická kríza nebude čakať, kým zmaturujem". "Naozaj? Klimatické zmeny vyžadujú v dlhodobom horizonte sofistikované riešenia," vysvetľuje a pýta sa, prečo sa rovnako vášnivo neprotestuje aj proti nekvalitnému vzdelávaniu.
Dôsledky nekvalitného vzdelania sú totiž podľa Zimenovej rovnako hrozivé ako klimatické zmeny (viac v článku). Človek si ani nechce predstaviť, ako títo, dnes mladí aktivisti, budú v budúcnosti bez elementárneho vzdelania riešiť problémy ľudstva.